[{"text_idx": "#000000", "text": "La Akademio refunkciigas sian retejon"}, {"text_idx": "#000001", "text": "La unuan fojon post decembro 2014 en la oficiala retejo de la Akademio aperis novaj\u0302o. Post multjara stagno la retejo denove estas aktualigata. Ankau\u0306 la enhavo de la intertempa provizora retejo estis movita tien, sed ankorau\u0306 ne facile troveblas."}, {"text_idx": "#000003", "text": "La nefunkciado de la oficiala retejo estis unu el la kialoj por la demisio de la prezidanto de la Akademio de Esperanto, Christer Kiselman, en decembro 2015. Tiam la retejo jam de jaro ne estis g\u0302isdatigata pro kunlabor-problemoj."}, {"text_idx": "#000004", "text": "La pli frua retejestro, Bertilo Wennergren, estis transdoninta la dosierojn kaj datumbazojn al alia persono elektita de la estraro, sed neniu prenis respondecon pri la g\u0302isdatigoj de la oficiala retejo."}, {"text_idx": "#000005", "text": "Fine, en 2017, oni kreis paralelan, vikipediecan retejon de la Akademio sub la adreso Akademio.info. Tiu retejo estis sporade g\u0302isdatigata, sed tute aparta de la oficiala retejo. Intertempe Akademio.info c\u0302esis funkcii, sed tio ne signifas, ke la enhavo de la retejo malaperis. G\u0302i estis konservita kaj nun estas transmetita al la oficiala retejo de la Akademio."}, {"text_idx": "#000006", "text": "La 4-an de novembro 2020 estis dissendita oficiala informo de la Akademio pri la starigo de nova komisiono pri komunikado. Tiu komisiono havas la taskon \u201dprilabori c\u0302iujn teh\u0302nikajn solvojn por komuniki al la publiko la rezultojn de nia agado. Tio evidente inkluzivos la retejon, sed ne nur\u201d."}, {"text_idx": "#000007", "text": "Lau\u0306 la komuniko, la retejo de la Akademio dum la \u201dpasintaj monatoj\u201d trairis krizan periodon, sed pro agado de pluraj personoj eblis eviti la riskon perdi la tutan retejon. La enhavo estis transmetita al servilo de Esperantic Studies Foundation."}, {"text_idx": "#000008", "text": "Pri plibonigo de la retejo nun okupig\u0302os la nova komisiono, kies direktoro estas akademiano Lee Miller. Kiel retejestro estis elektita Jorge Rafael (\u201dRafa\u201d) Nogueras, kiu ne estas membro de la Akademio, sed farig\u0302is oficiala kunlaboranto. G\u0302uste li jam prizorgis la transmeton de la tuta enhavo al nova, findinda servilo."}, {"text_idx": "#000009", "text": "\u2013 La unua pas\u0302o estis konservado, kaj tio postulis multe da tempo kaj energio. Nun ni povos pli trankvile atenti plibonigojn kaj g\u0302ustigojn de la arang\u0302o kaj funkciado. Teni c\u0302ion g\u0302isdata estos alia defio. Rafa kaj mi iom post iom klopodos plibonigi la arang\u0302on de la retejo kaj faciligi trovadon de materialo en la g\u0302usta fako. Tamen, pri refarado de la g\u0302enerala aspekto kaj enhavo mi ne havas aktualan planon, klarigas Lee Miller responde al demando de Libera Folio."}, {"text_idx": "#000011", "text": "Nova socia retejo nur por esperantistoj"}, {"text_idx": "#000012", "text": "Finfine! Estis iom senesperiga vidi ke la lasta \"aktualaj\u0302o\" estas de 2013..."}, {"text_idx": "#000013", "text": "Ni planas movi tiun liston de \"malnovaj novaj\u0302oj\" al la nova fako \"Novaj\u0302oj\", por ke ili ne estu la unua impreso al iu kiu vizitas la retejon."}, {"text_idx": "#000014", "text": "Bela poemo, sed mi ne vidas rilaton al la temo de la Akademia retejo."}, {"text_idx": "#000016", "text": "Aspirantaj esperantaj \"poetoj\" bv. atenti tiun fakton, kiu savos ilin (kaj nin) de embarasoj."}, {"text_idx": "#000017", "text": "Ne, la esperantistaro estu same nacio de poetoj!"}, {"text_idx": "#000019", "text": "Mi j\u0302us volis skribi tion.\nOni devas tion kanti je la melodio de Gaudeamus igitur.\nFakte mi iam inter 2005 kaj 2008 partoprenis en g\u0302ardena festo en Poznano, kie Michel DucGoninaz kantis tion. \ud83d\ude42"}]